Communitas » Maart 2017 riglyne vir huiskerke en selgroepe
TuisbladTaakspanne Leesrooster Kleingroepe Maart 2017 riglyne vir huiskerke en selgroepe
Written by webmaster on February 24, 2017 . Posted in Kleingroepe
Raak nou stil. Dink na oor die Gees se werk in jou, jou eie wedergeboorte, die nuwe lewe wat jy het deur jou geloof in Jesus Christus, die enigste Seun van God. Gee jouself aan Hom.
Kom nou tot rus voor jou Here. Dink in stilte oor Sy betrokkenheid in jou lewe, sy antwoorde op jou talle vrae. Dink na oor Sy teenwoordigheid die afgelope week in jou lewe. Dink veral na oor oomblikke toe dit vir jou gevoel het jou oë gaan oop vir iets wat die Here jou wil wys of sê. Praat met Hom daaroor. Loof en aanbid Hom daarna saam met liedere. Iemand kan Psalm 23 voorlees terwyl die ander dit in hulle harte saambid.
Wie sou jy graag langs jou wou hê as jy by die graf van een van jou geliefdes staan? Hoekom?
Die Here is reg hier by jou. Raak vir 'n oomblik stil en dink aan Hom in jou donkerste oomblikke van hartseer, pyn en verlies. Sien en voel die pyn. En sien Hom dan by jou in hierdie oomblikke by jou. Hoe verander Hy jou hartseer? Praat in jou stilte met Hom daaroor. Daarna sing die groep vir die Here. Iemand kan Psalm 130 lees en die ander bid dit in hulle harte saam.
Lees weer die gedeeltes wat vir jou uitstaan in stilte neer. Dit is die woorde wat jou Here op jou hart wil lê. Sien Hom by jou in jou diepste hartseer. Sien Sy eie trane. Dink hoe dit jou laat voel om Hom by jou te hê in hierdie oomblikke en praat in stilte met Hom daaroor.
Watter krisis speel hom af in hierdie gedeelte? (Verse 1-16) Jesus sien die dood anders as ons. Hoe? (Verse 4, 11, 13-15)
Wanneer Jesus vir Marta en Maria ontmoet, sê hulle presies dieselfde vir Jesus (Verse 17-32). Hoe hanteer Jesus die vrae oor die dood van hulle broer? Wat beteken dit vir jou?
Dan kom Jesus by sy geliefde vriend Lasarus se graf. Wat beteken dit vir jou om te weet Jesus se gemoed het vol geskiet en Hy was aangedaan en Jesus het gehuil? (Verse 33-44)
Jesus wek vir Lasarus op uit die dood. Hy lewe weer. Wat gebeur met die mense wat dit beleef het? (Vers 45) Klip in die bos: Die mense wat regtig begin lewe het, is die mense van wie ons lees in vers 45.
Raak nou weer stil in die Here se teenwoordigheid. Deel enigiets wat jou hartseer maak met Hom en kom tot rus by Hom.
Draai 3-3 na mekaar toe. Vertel eers vir mekaar van julle hartseer en bid dan vir mekaar. Dank die Here vir die 2 wat nou saam met jou bid.
Na watter een persoon wat onlangs 'n geliefde verloor het, gaan die groep die week uitreik met die boodskap dat Jesus saam met hom/haar hartseer is en heeltyd/die hele tyd by hom/haar is?
My tye is in U hand…
Is daar iemand vir wie jy sal wegkruip as jy hom of haar op straat moet raakloop? Hoekom?
Indien julle Taize-liedere het, sing dit herhalend en aanbiddend saam, of as julle dit op CD het, luister na een lied bv. "O Lord hear our prayer". Terwyl die musiek saggies in die agtergrond speel, kan julle 'n kers aansteek en in die middel van die groep plaas. Dink dan na oor die Here se nabyheid aan jou in die afgelope week. Dink oor wat jy vir Hom gesê het (of dalk onbewustelik van Hom) – hoe vergelyk dit met die "Hosanna" van Palmsondag en die "Kruisig Hom" later in dieselfde week? Praat in stilte met Hom daaroor. Iemand kan hierdie oomblikke afsluit met die lees van die volgende gebed terwyl die ander dit in hulle harte saambid:
Gebed vir Palmsondag
Here, op hierdie Palmsondag dink ek terug
Aan die Sondag eeue gelede
Ek sien myself in 'n skare wat saamdrom
En U ry as Koning Jerusalem binne
Op 'n donkie met 'n kruis op sy rug
Die mense gooi palmtakke voor U neer
Ek hoor die skare sing, ek probeer hoor wat hulle sing
Ek sien die blydskap, die geluk en liefde uit hulle straal
"Prys Hom! Loof Hom! Hosanna!" hoor ek
En ek sing die eenvoudige loflied saam…
'n Paar dae later dink ek weer
Aan die Vrydag eeue gelede
U strompel as veroordeelde Jerusalem uit
Met 'n kruis op U rug
Die mense spoeg op U en slaan U met die vuis
Ek hoor die skare skreeu, ek probeer hoor wat hulle skreeu
Ek sien die woede, die ongeluk, die haat op hulle gesigte
"Kruisig Hom! Kruisig Hom!" hoor ek
En ek skreeu die verskriklike woorde saam…
'n Paar uur later sien ek myself in die skare wat saamdrom
U is vasgespyker aan die kruis
Ek hoor U woorde en probeer hoor wat U sê
"Vader, vergewe hulle, want hulle weet nie wat hulle doen nie"
En ek raak stil…
Lees die gedeelte eers weer in stilte met jou hart. Beleef dit wat Dawid hier beleef ook in jou eie hart. Praat met die Here oor dit wat vir jou uitstaan.
Hoe ervaar Dawid die lewe? (Verse 10-14)
Hoe kom dit ooreen met ons ervaring van die lewe?
Wat keer dat Dawid ondergaan? (Verse 15-16)
Aan Wie laat verse 10-14 jou dink? (Vgl. Mk.15:34.) Wat beteken dit vir jou?
Wat wil jy vir die Here sê in antwoord op Sy Woord? Gee nou genoeg tyd vir stilte. Laat een kersie in die middel van die vertrek brand.
Draai 3-3 na mekaar toe. Dank die Here vir Sy verlossingswerk in jou broer/suster se lewe. Dra dan mekaar se swaar aan die Here op.
Die groep spreek af om hierdie week op dieselfde dag hulle middag-ete prys te gee en te vas. Dit wat hulle sou geëet het, word bymekaar gesit en aan iemand wat niks het nie, gegee.